Низорамоҳ Зарифова

Низорамоҳ Зарифова (Зарифова Низорамоҳ Одинаевна; ) — ходими давлатӣ ва сиёсии шӯравӣ. Арбоби шоистаи фарҳанги ҶШС Тоҷикистон (1960).

 Зиндагинома 
Низорамоҳ Зарифова 6 ноябри соли 1923 дар деҳаи Шехвесии ноҳияи Ховалинг ба дунё омадааст. Падараш Одина Махсум (1896—1928) дар деҳаи Мазори Ҳазрати Султон ба дунё омадааст. Ӯ шахси донишманд ва коргар буд. Модараш Шарифамоҳ зодаи деҳаи Шехвесӣ, ҳамчун бонуи ҳунарманд байни мардум маҳбубият дошт. Хонаводаи онҳо барвақт аз Ховалинг ба деҳаи Пушёни Поён кӯчиданд. Дар 6-солагии ӯ падараш дунё гузашт. Низорамоҳу бардодараш Абдулазизи 10-сола ва хоҳараш Рухсорамоҳи 6-моҳа дар тарбияи модараш Шарифамоҳ монданд. Баъдтар модараш ба Зариф ном сокини ҳамин деҳа хонадор шуда, аз онҳо Тоҷинисову Зебунисо ва Меҳринисо ба дунё омаданд. Дар тарбияи ин ӯ саҳми падарандараш Зариф бузург буд ва номи хонаводагиашро ҳам аз ӯ гирифт. 

 Корнома 
Мудири шуъбаи кумитаи комсомол ва мудири шуъбаи кадрҳои комиҷроияи шаҳри Кӯлоб (1941—1945), мудири шуъбаи мактабҳои Комитети комсомолии вилояти Кӯлоб (1945—1947), мудири шуъбаи занони Кумитаи ҳизбии вилояти Кӯлоб (1947—1952), мудири шуъбаи занон (1955–1956) ва котиби КМ Ҳизби коммунистии Тоҷикистон (1956–1966), ҷонишини раиси Президиуми Шӯрои Олии ҶШС Тоҷикистон (1966–1978), узви КМ Ҳизби коммунистии Тоҷикистон (1955–1986), узви Пленум ва Раёсати Кумитаи занони ИҶШС, узви Шӯрои Федератсияи байналмилалии занон, узви Раёсати Шӯрои ветеранҳои Ҷумҳурии Тоҷикистон, раиси Шӯрои занони Тоҷикистон ва раиси Шӯрои ҷумҳуриявии донишгоҳҳои мардумӣ (аз соли 1968). Аз соли 1946 узви ҲКИШ буд.

Низорамоҳ Зарифова депутати Шӯрои Олии ИҶШС (даъватҳои 5-6) ва депутати Шӯрои Олии ҶШС Тоҷикистон (даъватҳои 4,6,8,9) буд.

 Унвону ҷоизаҳо 
Ба ду ордени Ленин, 2 ордени Байрақи Сурхи Меҳнат, 2 ордени «Нишони Фахрӣ», 3 медал ва ифтихорномаҳои Раёсатҳои Шӯрои Олии ИҶШС ва ҶШС Тоҷикистон қадр шудааст.

 Даргузашт 
Низорамоҳ Зарифова 30 ноябри 2024 дар синни 101-солагӣ дар шаҳри Душанбе даргузашт.

 Эзоҳ 

 Адабиёт 

 Зарифова Низорамоҳ // Энсиклопедияи бонувони шинохтаи тоҷик — , 2021. — С. 333. — 520 с. — ISBN 978-999-75-68-20-5

Гурӯҳ:Дорандагони ордени «Нишони Фахрӣ»
Гурӯҳ:Дорандагони ордени Байрақи Сурхи Меҳнат
Гурӯҳ:Дорандагони ордени Ленин